Тәскирә Ғәфүр ҡыҙы Гәрәева ижадында

тәрбиә темаһы

Ҡыйғы ере таланттарға бай төбәк ул. Элек-электән республикабыҙҙың мәҙәни, әҙәби, техник үҫешенә тос өлөш индергән билдәле шәхестәр үҫтергән ер ул Ҡыйғы районы. Х. Кәрим, Р. Сафин, Н. Игеҙйәнова, Р. Фәйрүзов, Р. Шәфи, Р. Вәлиева, Р. Хәкимйәнов, Р. Әхмәҙиев, Г. Сәғитова, Р. Заһитов, Р. Ғимаев кеүек аҫыл заттарыбыҙ менән беҙ, ҡыйғылар, хаҡлы рәүештә ғорурланабыҙ. Халҡына тоғро хеҙмәт иткән, уның тарихи үткәне, бөгөнгөһө һәм киләсәге өсөн борсолоп, янып-көйөп йәшәгән яҡташтарыбыҙ араһына Тәскирә Ғәфүр ҡыҙы Гәрәеваның да исеме өҫтәлде.

Т.Ғ. Гәрәева 1954 Йылда йәмле Әй йылғаһы буйында урынлашҡан Яуын ауылында донъяға килгән. Атаһы Ғәфүр бик иртә генә 32 йәшендә донъя ҡуя. Береһенән береһе бәләкәй биш баланы әсәләре үҙе генә аяҡҡа баҫтыра. Балаларының өҫтө бөтөн, тамағы туҡ булһын өсөн генә тырышмай әсә, ә күңел таҙалығы: итәғәтле-тәүфиҡлы, иң мөһиме – кешелекле, изге күңелле итеп үҫтереүгә кәп көс һала. Һәм был тырышлыҡ эҙһеҙ ҡалмай, үҙ емештәрен бирә. Йор һүҙле, күңелсәк Тәскирә ҡыҙы әсәһенең тәрбиә мәктәбен дауам итеп,ижад юлына баҫа. Үткер ҡәләме менән йәмғиәтебеҙҙәге кәмселектәрҙе тәнҡитләй, изгелеккә әйҙәй.

Тәскирә Гәрәй ҡыҙы үҙе биш бала әсәһе. Хәҙер хаҡлы ялда. Әллә ниндәй данға ҡойонмаһа ла, ябай ғына, әммә намыҫлы хеҙмәт юлы үтә ул. Ябайлыҡта – бөйөклөк, тигән һүҙҙәр тап уға ҡарата әйтелгән кеүек. Ғаилә ҡороп балалар үҫтереү, донъя йөгөн йөкләү менән бер рәттән шиғырҙар ҙа яҙа ул. «Күңелемдән үҙ йырымды һәр саҡ йырлап йәшәйем», ти ул үҙе тураһында. Әле ике китап сығарып та өлгөрҙө. Тәүге шиғырҙар китабы «Бәхет өләшәм» тип аталһа, икенсеһе - «Яҙҙарҙа ҡалһын күңел».

«Яҙҙарҙа ҡалһын күңел» китабына шиғырҙар шәлкеме, тормош хәтирәләре – иҫтәлектәр тупланған. Үткер телле публицистик әҫәрҙәре бөгөнгө көндә бик актуаль проблемаларҙы яҡтырта. Күңел донъябыҙ һайығайып, вайымһыҙлыҡ, әҙәпһеҙлек, насар ғәҙәттәр артҡан әлеге заманыбыҙҙа Кеше булып ҡалыу мәсьәләһен күтәреп сыға. Тәрбиә темаһы был китапта ҡыҙыл һыҙыҡ булып ята. Мәҫәлән, «Оран», «Салауат батыр», «Әйтәйем» шиғырҙары үҫеп килеүсе йәш быуынды рухлы, илһөйәр-телһөйәр булырға өндәһә, «Үпкәсел малай» әкиәте әхлаҡи тәрбиә бирә биреүе менән әһәмиәтле.

Т.Ғ. Гәрәева ижады ололар өсөн дө ғибрәт алырлыҡ актуаль темаларға мөрәжәғәт итә. Мәҫәлән, «Мөхәббәт емеше» «Замана балаһы» «Яман телле бәхетһеҙ әсә» кеүек публицистик әҫәрҙәре «Яҡшылыҡ сәсһәң – яҡшылыҡ урырһың, яманлыҡ сәсһәң – әшәкелек уйыйырһың» әйтемен дәлилләп, ғаилә һәм тәрбиә мәсьәләһен күтәрә. Балаңды яҡшы кеше итеп үҫтергең килһә, иң беренсе үҙеңде тәрбиәләр кәрәк икәнен сағылдыра. Шулай уҡ «Уйҙырма» әҫәре лә тәрбиә проблемаһын күтәрә, бөгөнгө тормошта күпереп сәскә атҡан иманһыҙлыҡты, яман ғәҙәттәрҙе тәнҡитләй.

Китапта урын алған «Бер урмандағы булған хәл» әҫәре лә шаҡтай ҙур фәлсәфәүи теманы яҡтырта. Бөгөнгө көндә үҙ асылыбыҙҙан ситләшеп, беҙҙең өсөн бөтөнләй ят булған сит ил көйөнә «бейергә» яратыуыбыҙҙы тәнҡитләй. Сит ризыҡҡа, сит тормошҡа, сит-ят ғәҙәттәргә ҡыҙығып уларға һуҡыр рәүештә эйәреү нимәгә алып килгәнен сағылдыра. Кешене хеҙмәт биҙәгәнен әйтеп кенә ҡалмай, ә үҙ еребеҙҙең аҡыллы хужаһы булырға тейешлегебеҙҙе аңлата. Тәү ҡарамаҡҡа ябай ғына булып күренгән был әҫәр күп мәғәнәгә эйә.

Һүҙемде йомғаҡлап шуны әйткем килә, Т.Ғ. Гәрәева үҙенең ижады менән олоно ла, кесене лә тәрбиәле булырға өндәй.